text:
September 11, 2020
Wa sarabyin ni a matsun maroi ga ni; (11 September,2020)
(1 Kor 13:4-7)
Wa sarabyin Pope John XXIII, Encyclical Mater et Magistra (1961), 257
Hkristan Tsawra Myit
Hkristan tsawra myit hpe Yesu Hkristu a tsawra ai myit kaw nna nsa sa bang la ai. Hkristan masha langai gaw tinang a htingbu wa hpe n tsawra ai n lu nga ai. Htimbu wa hta ra ai lam, ru yak shoi hpa lam,kabu hpa lam ni hpe, tinang nan hkam sha ai zawn hkam la ma ai. Shi galaw ai magam bungli mahkra hpe shi hkrak galaw ai. Dai gaw, htimbu wa a matu myit n-gun dat ya mayu ai, garan jaw, garan ya mayu ai, myit tsang ya ai majaw rai nga ai.
“Tsawra ai myit gaw galu kaba nga ai, sumnung shingdi ai; tsawra ai myit gaw manawn masham n nga ai, grang ai ga n tsun ai, gumrawng gumtawng n rai ai; n se n sa n galaw ai, tinang a akyu n tam ai, sin pawt la htet n nga ai, mara n tam ai, n ding n man ai hta n kabu ai sha, dai teng man ai hte rau kabu gara nga ai: yawng mayawng hpe hkam mana nga ai, yawng mayawng hpe kam sham nga ai, yawng mayawng hpe myit mada nga ai hte yawng mayawng hpe hkam sharang nga ai.”


c: text/html

text:
April 6, 2019
Ga Shaka Ningnan hta mung hkye hkrang la ai magam bungli hpe gun hpai na matu Karai Kasang shaga la nna shangun dat ai ni rai nga ai. Chyoi pra ai Maria hpe Karai a Kanu tai na matu shi hpe Karai Kasang shaga la ai. Chyoi Pra ai Maria gaw, Karai Kasang hpe kam sham shamyet shanat ai jan rai nna, shi a myit hta ung ang ai lam n nga ai sha Karai Kasang, shi hpe shaga la ai hpe kamsham ai hte hkap la sai. Dai aten kaw nna hkye hkrang la ai magam byin tai wa sai. “Yu u Madu a mayam jan ngai rai li ai; na ga hte maren ngai hta byin wa u ga” (Lk 1:38).
Adam yan Ewa, shut hpyit mara galaw ai hpang, Karai Kasang gaw shinggyim masha hpe n kaja ai tsin-yam, tsindam hta sha, kabai kau da ai n rai. “Anhte gaw tsawra ai myit hte, shi a man e chyoi pra ai ni hte mara n rawng ai ni tai wa u ga, ginding aga garai n lat yang kaw nna, shi anhte hpe Hkristu hta e, lata la mani ai” (Ehp. 1:4), nga ai hte maren, shi gaw, mara n kap, san seng san pra ai Maria hpe, tsawra myit hte mada yu nna masha hpe hkye hkrang la ai wa a kanu tai na matu shaga la sai.
Yesu Madu gaw, mungkan masha ni hpe hkye la na matu Kawa Karai Kasang shangun dat ai, Shi tsawra ai kasha rai nga nna (Yn.3:16-17), Kawa matsun madun ai hte maren hkan sa shadik shatup sai (Yn.5:36-37).
Ndai hkye hkrang la ai magam hpe matut gun hpai na matu Yesu Sape ni hpe shaga la nna shanhte hpe matsun madun da sai. Shi a Sape tai ai gaw shi hpang hkan sa ai sak hkrung hkawm sa lam rai nga ai. Simun, Andrew, Yaku hte Yawhan ni gaw nga hkwi ai ni rai ma ai. Shanhte hpe “Ngai kaw hkan marit; masha hpe hkan hkwi na masha, ngai nanhte hpe shatai na made ai,” ngu nna shanhte hpe kabu gara shiga hkaw tsun na matu shaga la sai (Mk 1:17; Mt. 4:19; Lk. 5:10). Shanhte mung arai mahkra hpe kau da nna, Yesu kaw hkan nang sai. Yesu gaw shanhte a prat maka mahkra hpe galai shai kau ya sai. Yesu hpang hkan nang ai gaw asak aprat hpe ap nawng ai lam rai nga ai. Masha ni a man e mara kap ai nga nna Hparashe ni n hkap la ai Levi, kang hta ai wa hpe mung Yesu shaga la sai. Kanghta ai sum makau hku lai sa wa yang, Yesu gaw Mahte hpe grai azi yu wu ai. Shing rai yu ai gaw, matsan dum tsawra ai majaw rai nga ai. Sape tai na matu, sape ni ninghkap nga ai kaw na, shi hpe Yesu lata la sai. Shi gaw arai yawng mayawng hpe kau da nhtawm Yesu kaw hkan nang wa ai (Lk. 5:27-28).
Hkristian ni hpe hkan sat hkawm ai Pawlu hpe mung shi hpang hkan nang na matu, shaga la nu ai. Pawlu gaw Damasku mare de Yesu hpang hkan ai ni hpe jahkrit shama ai hte sat kau na matu sa wa ai shaloi akajawng sha lamu de na nhtoi tu pru wa ai. Shi mung, ga de kadang taw mat ai hte Madu shi hpe shaga ai nsen hpe shi na dat wu ai (Kasa 9:1-9). Shi hpe shaga la ai lam gaw laklai ai, shi a prat hpe galai shai ya shangun ai hte maigan amyu masha ni hpang de sa nna Kabu Gara Shiga hkaw tsun na matu rai nga ai. Myihtoi Yeremia zawn, shi n shangai ai aten kaw nna Karai Kasang lajang da ai hte shaga la ai lam hpe Galati masha ni hpe sakse hkam mu ai. “Dai Kasha a Kabu Gara Shiga hpe maigan amyu ni hpe hkaw tsun dan u ga, nye nu a hkritung nna pyi ngai hpe san tawn da ai Karai Kasang gaw Shi a chyeju a majaw ngai hpe shaga la nna shi Kasha a lam ngai hta shapraw dan na ra nga ai. Shaloi jang, ngai hkum shan yan, sai hpe bawng yu nngai n rai” (Gal. 1:15-16). San Pawlu zawn anhte Kabu Gara Shiga hpe hkaw tsun sakse hkam na matu, Yesu shaga la ai. Karai Kasang shaga la ai lam hpe anhte shinggyim masha ni a myit nyan hpaji hte n dep lu ai. Anhte shinggyim masha ni myit ai lam hte Karai Kasang myit ai lam grai shai nga ai.
Yesu hpang hkan nang na hte Sape tai na n-ging dan ai lam ni hpe Kabu Gara Shiga hta shi madi madun da sai. Masha langai mi gaw, Yesu hpe “Nang sa ai shara shagu de, ngai nang kaw hkan sa na nngai,” ngu wu ai. Yesu gaw dai wa hpe “Chyahkyawn ni nhkun lu ma ai, ntsa malen pyen ai u ni mung, u yup lu ma ai; dai Masha Kasha chyawm gaw baw tawn na shara pyi n lu nga ai,” ngu nna shi hpe, tsun wu ai.
Bai Yesu gaw kaga wa hpe, “Ngai kaw hkan rit,” ngu wu ai. Dai wa gaw, “Nye wa hpe wa makoi na ahkang naw jaw e,” ngu wu ai. Yesu gaw, “Masha chyasi ni gaw tinang a chyasi ni hpe makoi mu ga: nang gaw Karai Kasang a mungdan lam sa hkaw dan su,” ngu nna shi hpe tsun wu ai. Masha kaga langai wa mung, “Madu e, ngai nang kaw hkan nang na nngai; rai timung, nye nta na ni hpe wa shakram na ahkang naw jaw e,” ngu wu ai. Yesu gaw, “Na htai jum nna hpang de gayin yu ai wa kadai mung Karai Kasang a mungdan hte n-ging n dan nga ai,” ngu nna shi hpe tsun wu ai (Lk. 9:57 – 62; Mt. 8: 19 – 22). Yesu shi hpang hkan na matu shaga ai shaloi, anhte hte hkau mawn ai lit magam ni, chye chyap ai masha ni hpe tawn kau da nna, shi kaw hkan na hpe mahtang madung tawn da na ra ai.
Madu Yesu a Sape tai ai gaw Wudang hpai ai lam rai nga ai. Yesu shawa masha ni hte shi a Sape ni hpe shi shaga la nna shanhte hpe tsun wu ai gaw, “Ngai hpang de hkan sa mayu ai wa kadai rai timung, tinang hkum hpe ndang kau nna, shi a wudang hpai let ngai kaw hkan nang ru ga” nga ai. Shani shagu tinang Wudang hpai let Yesu hpang hkan nang ai gaw, Sape langai mi hta nga nan nga ra ai marai ningja rai nga ai. Wudang hpai let, Yesu hpang hkan nang ai gaw, shanhte a Sara, shanhte a Madu Yesu zawn, shangun ma a amu hpe galaw daw ya na hte, masha law law a matu mara, asak hpe gawng malai jahpu shatai ya na lam rai nga ai hpe Sape ni hpang de grau chye la mu ai.

robotstxt: allowed

filter: keep


text:
Jinghpaw mung hte Sagaing jarit mayan shara lahkawng hta Myen hpyen dap ni kaw na August 24 ya shana n bung li 4 hte Wunpawng Mundan Shanglawt Hpyendap KIA hte Mung Shawa Makawp Maga Dap PDF ni nga ai hkan, bawm hkan wa jahkrat bun kau da ai lam chye lu ai.
Nbung li hte gap hkrum ai shara ni gaw, Katha Moe Thar makau grup yin hte Mung Nyang ginwang KIA Dap Ba 8 ginra makau grup yin ni hta rai nna, Yak 130 Jet Fighter n bungli 2 hte wa jahkrat bun kau da ai re lam shawng lam hpyen shi sawk ni KNG shiga dap de tsun ai.
“Mana wa gap ai shara 2 hta re. Shara mi hta n bungli 2 hpra hte wa gap ai, shara mi gaw Moe Thar maga de wa gap ai rai nna, hpang shara mi gaw anhte Ba 8 ginra de re. Shanhte wa gap ai shara 2 gaw gade n tsan hkat ai, madung gaw PDF hte KIA ni nga ai shara hpe lata gap gasat ai rai na re, anhte maga hpa hkra machyi ai lam mung gaw n nga ai.” nga shawng lam na magam gun langai shana wa ai.
Dai n bungli 4 gaw Mandalay Ta-Da-Oo kaw na shana hkying 10 ram hta rawt lung wa nna, hkying 10 chyen ram aten bawm wa jahkrat bun kau da ai re lam chye lu ai.
Dai hpawt manap hkying 6 ram aten gaw, Myitkyina- Mandalay Mawdaw lam kaba, Naba mare makau hta Myen hpyen dap hte KIA PDF pawng hpawm dap ni shani hkying 11 ram aten du hkra majan gap gasat wa ai lam chye lu ai.
Sum machyi ai lam hte seng nna gaw, a tsawm tup hkrak n chye lu ai raitim, shara makau grup yin hkan ndai laman majan matut manoi byin nga ai lam chye lu ai.
N dai laman Jinghpaw Mung hte Sagaing jarit mayan, Kawng lam, Hka lam mayan yawng hta hpyen masa lam matut shaja hkat nga ding yang rai nna, Myen hpyen dap maga de na hpyen n gun kaba hte htu shadut taw nga ai majaw, gap gasat hkat ai lam ni jahkring hkring byin taw nga ai re.


text:
Radio Veritas Asia Buick St., Fairview Park, Queszon City, Metro Manila. 1106 Philippines | + 632 9390011-15 | +6329390011-15
Pietrelcina Mare San Pra ai Wa Jau Pio a Poi Nhtoi (September 23) 23 September 2022
Pietrelcina Mare San Pra ai Wa Jau Pio a Poi Nhtoi (September 23)
San Pra ai Wa Jau Pio gaw, 1877 ning, May shata (25) ya shani hta Italy Mungdan, Pietrelcina Mare kaw, Grazia hte Maria yan kaw nna shangai chyinghkai wa ai rai nga ai. Shannau ni yawng rai yang marai (7) ting rai nga ai. Dai hte kaw na marai (2) gaw ma kaji aten naw rai yang n nga mat wa masai. Ngam nga ai marai (5) hpe shani shagu Rosary hti akyu hpyi woi ai, Missa Hkungga woi sa ai, Makam Masham hta htep lahti hkan nang hkansa na matu Kanu yan Kawa lam woi matsun lai wa sai.
Wa Jau Pio a kaji yang na mying gaw, Francesco rai nga ai. Shi a asak (10) ram aten hta Capuchin Franciscan Ramma langai a kasi hpe yu la nna shi mung dai zawn rai nna, Franciscan Wuhpung de shang na matu Kanu yan Kawa hpe tsun dan ai.
Kanu yan Kawa mung, shi a hpaji hkrun lam a matu ja gumhpraw ni madi shadaw ya rai let, hpang jahtum shi myit hkut da ai hte maren Franciscan Jau Wuhpung de shang mat wa sai rai nga ai.
1903 ning, January shata (22) ya shani hta, Francesco gaw, shawng nnan ngu na Franciscan Jau Wuhpung a Ga sadi hpe hkamla nu ai. Shi gaw, Wa Sarabyin Pio (5) a amying hpe la nna, shi a mying hpe mung Pius (Pio) ngu hkam la sai rai nga ai. Shi a hkum hkrang hta Madu Yesu a Wunma ni zawn kap wa ai (4) ning na ai hpang 1910 ning, ginhtawng aten Jau tai aya hpe hkam la lai wa sai.
Wa Jau Pio gaw, shi a hkum hkrang hta byin nga ai Wunma Manga a majaw grai machyi hkrum ai raitim, Jau tai ai hpang (6) ning tup Franciscan Jau manang ni hte arau magam gun lai wa sai. Dai hpang 1916 ning hta gaw, San Giovanni Rotondo de htawt sit magam gun nna, shi a asak htum ai aten du hkra dai shara hta sha magam gun lai wa ai. Shi gaw, dai shara hta Wenyi hpa-awn hku nna magam gun lai wa sai rai nga ai.
Wa Jau Pio gaw, gau ngwi ngwi hte mying kaba dan hkung wa ai majaw, masha law law wa, shi kaw sa du hpawng ai lam ni byin pru wa ai majaw, Nawku Hpung kaw nna pyi 1931 ning hta shi hpe magam lit kaw na gan gyin htim da hkrum wu ai. Raitimung, (2) ning na ai hpang Wa Sarabyin Piu (11) gaw, shi hpe pat gyin htim da ai lam ni yawng hpe bai hpaw kau ya sai rai nga ai.
Wa Jau Pio gaw, Madu Yesu a Wunma hpe hkam sha ra ai raitim, akyu hpyi shakut shaja ai majaw, shi kaw mara sa raw, akyu sa hpyi ai ni, machyi makaw hkrum ai ni du hkra sa du akyu hpyi shaman hkam la lai wa ma ai.
Ndai zawn rai nna Wa Jau Pio gaw, shi a hkum hkrang hta Madu Yesu a Wunma hkang (5) byin pru wa nna, kade mi machyi hkamsha lam ni hkrum sha taw ai raitim, hkam sharang let Karai Magam gun nga ai ten, 1968 ning, September (23) ya shani, shi a asak (81) ning hta shi magam gun nga ai Shara kaw sha, Madu hta yup pyaw ban sa mat wa sai rai nga ai.
Wa Jau Pio n nga mat ai hpang, 1999 ning hta, May shara praw (2) ya shani, dai aten na, San Pra ai Wa Sarabyin Yawhan Pawlu (2) kawn, Shi hpe A lu ai Masha hku nna masat shagrau dat sai rai nga ai.
Dai zawn Wa Jau Pio hpe A lu ai masha masat dat ai (3) ning na ai hpang, Wa Sarabyin Yawhan Pawlu (II) kaw nna sha, Shi hpe San Pra ai Masha hku nna, 2002 ning, June shata (16) ya shani masat dang dat nna, Shi a Poi Nhtoi hpe mung, September shata (23) ya shani masat shagrau dat ya sai rai nga ai.
Daini Nawku Hpung gaw, San Pra ai Wa Jau Pio a Poi Nhtoi hpe myit dum galaw ya nga ai shaloi, tinang a prat hta kade mi myit ru myit tsang, machyi makaw hkrum wa ai raitim, Wa Jau Pio zawn, hkam sharang lu na, hkam jan lu na atsam hpe jaw ya rit ga matu, Madu kaw akyu hpyi let sak hkrung hkawmsa nga ga law.
By;
Sister Rose Angeline Maran Nang Doi (SFX)
RVA-Kachin Service (Myitkyina)


text:
Danai Hugawng Lido lam, Jahtu Zup mare makau grup yin ni hta, Majan kaba byin wa na hpe n ra sharawng ai majaw, ginra masha n kau Myen hpyen dap hte Wunpawng Mungdan Shanglawt Hpyendap KIA hpang de sa du hkrum shaga hpyi shawn wa sai lam chye lu ai.
August 27 ya shani Jahtu Zup, Awng Ra, San Pya mare hkan na, Nawku hpung ningbaw hte mare myitsu kanu kawa ni hkrum jahta bawng ban nna, dai zawn hpyi shawn ai re lam Jahtu Zup ginra masha langai KNG shiga dap de tsun ai.
“Madung gaw Majan ginra n shabyin na hta, mung shawa ni sim sa ai hta nga mayu ai majaw, dai hpe lit nga ai mare myit su kanu kawa ni kaw na seng ang ai asuya lahkawng maga de, laika hte mung, n gup ga hte mung hpyi shawn wa ai lam re” nga tsun dan ai re.
Danai Myen hpyen dap D.K.Ts hte KIA Dapba 2 ginra ni de hpyi lajin da ai re lam matut chye lu ai.
Jahtu Zup mare makau grup yin hta Myen hpyen dap n pu, Slg Min Zin Tant woi awn ai Pyi Thu Tsit dap hte KIA Dung 14 dap ni lapran majan gap gasat ai lam hte, hpyen masa shaja hkat taw ai shata 3 ram du wa sai rai nga ai.
Dai rai nna, nkau gaw pyi hprawng yen magang nga sai lam, ginra masha langai matut tsun wa ai.
“Ndai ginra hta majan byin wa na hpe myit tsang ai majaw, asak kaba sai ni hte, ma kaji ni gaw, tiang jinghku jing yu ni hpang de htawt sit yen magang ma sai. N kau gaw masha n yen shi tim arung arai ni yawng htawt magang sai. Jamaw lauban n kau mung pru ma sai” nga tsun ai.
Ya ten, dai hpyi shawn da ai hte seng nna, Myen hpyen dap hte KIA lahkawng maga, kaga mi shana ai lam n nga shi ai lam chye lu ai.
Lai wa sai August 11 ya jahpawt, San Pya mare hta dap jung da ai Min Zin Tant Pyi Thu Tsit dap hpe KIA Dung 14 ni sa htim gap gasat ai lam byin wa sai zawn, si hkala ai lam ni mung nga wa sai rai nga ai.


text:
Hugawng Ginwang, Nam Gawn lam Samak gate kawn February 6 ya shani shalai shapraw dat ai mungshawa yawng cycle hte hpawn marai (120) re lam chye lu ai. Ya ten hta dai ginra hta naw pat hkum tawn hkrum ai mungshawa yawng marai (800) daram naw nga ai lam buga masha ni shana wa ai. […]
Category: Uncategorized
Munggu Sara Yen Hpe Htawng Dam Jahkarat Ai Lam Gaw Amyu Sha Ting Hpe Jahkrit Dat Ai Lam Re Nga Nna KBC Amu Madu Kaba Tsun
Munggu buga na hpung tau Dumdaw Nawng Lat hte Sara Lang Jaw Gam Seng yen hpe htawng dam jahkrat ai lam gaw Myen hpyen Dap a n tara ai lamni hpe tsun yang htawng dam mai jahkrat ai ngu lachyum hku nna Amyu Sha ni hpe jahkrit dat ai lamre nga nna KBC Amu Madu […]
Jahtum Shiga
Ledo lam ntsa Myen hpyendap ni bu hkawm masha ni hpe pat shingdang da
Myen Hpyen Dap ni rim da ai Putao ramma ni lawt pru wa sai
Laiza kaw hkai rem hpaji sharin la nna bai nhtang wa ai hta 2016 ning October (11) ya shani Loi Je hte Sinlum gate kaw rim hkrum ai Putao na ramma marai (51) kaw na marai (48) gaw 2017 ning June (21) ya shana maga lawt pru wa sai lam na chye lu ai. Ngam […]
KIA Hte Myen Hpyen Hpung Ni Gasat Gala Majan Byin
KIA Masat (2) Dap Ba, Masat (14) Dap Dung makawp maga ginra, chawng Sung grup yin hta Pyi Thu Tsit hte Myen hpyen hpung ni pawnghpawm nna Hka Da Zup kaw nga ai KIA hpyen hpung hpe August (12) ya shani hkying (12:30)Pm kaw nna hkying (5:) daram du hkra laja lana gasat gala majan […]
KIA Masat (6) Dap Dung, Awng Len Mare Hta Laja Lana Gasat Poi Byin Ai Shiga
KIA Masat (2) Dap Ba, Masat (6) Dap Dung makawp maga ginra de htu shadut lung wa ai Myen Hpyen Dap Hk.L.Y (102), Hk.M.Y (427) dap na pawnghpawm hpyen hpung ni May (10) ya shani hkying (12:00)Pm aten daram hta KIA Hpyen hpung ni hte Awng Len mare mayan kaw laja lana gasat poi byin […]
Chiang Mai kaw NCCT-MPC Zuphpawng Galaw Nga
Daini bat hpang lahkawng ya shani hta, munghpawm myusha rawt malan hpung ni a NCCT hte Myen Asuya a MPC Salang ni Thai Mungdan Chiang Mai mare kaba hta bawngban hpawng galaw nga ai lam chye lu ai. Lahkawng maga na Salang ni hku nna mungdan ting kasat gala jahkring lam (Nationwide Ceasefire Accord) hte […]


text:
Sezin mare hta dap jung shara jahkrat tawn ai, Myen hpyen dap ni kaw na, makau grup yin shara ni de laknak kaba majoi hkrup mara gap bang taw ai majaw, Jamaw ginra hte mare kaji kahtawng 20 ram na mung shawa 300 ram Hpakant Tamahkan de bai hprawng yen pru wa ra ai lam chye lu ai.
Mana August 11 ya shana kaw na Sezin mare makau hkan, laknak kaba shana tup gap bang wa ai majaw, grupyin hkan nga ai mung shawa ni, dai ni hpyen yen dabang de bai hprawng yen wa ra re lam, ginra masha, KNG shiga dap de ya na zawn tsun ai.
“Myen hpyen dap ni gaw hpa majan byin ai lam n nga ai rai tim, anhte mung shawa ni nga ai maga de laknak kaba ni hte gap bun taw ai. Shanhte chyawm PDF hte KIA ni nga ai shadu na gap ai she nrai i, raitim anhte mung shawa ni gaw laknak kaba n sen n sim n sa ngoi wa yang gaw hkrit ai, hkrit ai majaw yawng hprawng yen pru wa ai.”
Matut nna, Myen hpyen dap gaw, KIA Dung 26 hpe gasat na masing hte Holicopter n bungli, hpyen n gun ni ding yang jat da nna, mani hpawt hkying 11 ram aten hta mung, hpyen n gun 60 ram hpe wa jahkrat kau da ai lam shawng lam hpyen shi sawk ni shana wa ai kaw na chye lu ai.
Shingrai, KIA Dung 26 ginra de Myen hpyen dap ni kaw na htu shadut htim gasat shang wa ai rai yang, a ten n tam majan n hpan laja wa mai lam, shawng lam magam gun langai KNG shiga dap de tsun ai.
“Dai Myen hpyen hpung ni ya ten Sezin maga de rai n shang shi ai, n dai de shang wa jang gaw, majan matut laja na re” nga shana wa ai.
August praw 8 ya shani majan byin ai hpang, Myen hpyen dap hte Sam Hkyeng SNA dap ni Sezin mare na mung shawa n ta 600 jan wan nat jahten kau ya nna, mung shawa ni a manu dan ai arung arai ni hpe mya la mat wa ai lam ginra masha ni kaw na chye lu ai.
Myen hpyen dap ni kaw na dai mare hta n bungli bawm jahkrat bun nna, gap sat kau hkrum ai mung shawa marai 35 hte 40 lapran nga ai lam ginra masha ni matut shana wa ai.
Ya ten, Sezin makau grup yin mare na mung shawa ni, Hpakant Tamahkan, Hawng Pa mare hkan matut hprawng yen jat taw nga ai majaw, Hpyen yen mung shawa 5000 jan nga sai rai nna, grau law jat wa na lam sha re majaw, hpyen yen mung shawa ni a matu garum ningtum malu masha ra ahkyak taw ai lam chye lu ai.
N dai hpyen yen ni gaw, shan hte a dum n ta yawng wan nat jahten kau hkrum sai rai nna, mare buga dum n ta de aloi sha bai n htang wa na nloi sai re majaw, aten galu nga lu na matu lam shagu hta garum la ra nga ai lam chye lu ai.


text:
Nawnglut ginwang, Sezin mare hpungkyi jawng kaw pat hkrum taw ai mung shawa ni, dai hpawt August 11 manap lawt wa lu nna, Tamahkan, Hawng Pa, Nat hka htung mare hkan hprawng shingbyi nga lu sai lam garum katum hpung ni kawn chye lu ai.
Myen hpyen dap ni August praw 9 ya shana kaw na, nbungli hte mare kata bawm wa jahkrat, mung shawa ni a n ta nat jahten ai lam ni galaw nna, mung shawa ni hpe mung gara de n pru shangun ai sha, Hpungkyi jawng kaw mahkawng bang da nna, jahkrit shama hpyen ning gang shatai wa ai kaw na lawt pru wa lu ai re lam chye lu ai.
Kawsi hpang gara, jahkrit shama re ai shara kaw na lawt lu mat ai re lam ginra masha langai n dai zawn tsun dan ai re.
“Myen hpyen dap ni matut sharawng da ai rai yang jaw sha na n nga sai gaw, mare ting mung wan nat kau sai rai, mari sha la sha na shara n nga sai, gara kaw na mung n chye la jaw sai, dai majaw dat dat ya ai” nga tsun ai re.
Raitim, mare kaw naw pat hkrum taw ai ni naw nga ai zawn, ya hprawng pru wa ai ni mung hkyep din pyi n lawm ai, hkala hkrum ai ni mung nga nna, dai hpyen yen ni a matu tsi mawan, malu masha ni garum ningtum hkyak hkyak ra nga ai lam, hpyen yen yu kawn ni tsun ai.
Ya ten dai hpyen yen mung shawa ni gaw, Hawng Pa hpungkyi jawng hta marai 500 jan, Tamahkan Mashalet jawng hte lahta tsang jawng ni hta 500 jan, နတ်ရေတောင် mare hta marai 200 jan hprawng shing byi taw nga nna, matut du wa na naw nga ai lam chye lu ai.


text:
July 23, 2022
LAHKAWNG LANG NGU NA MUNGKAN TING HTE SENG AI KAJI KAWOI NI HTE ASAK KABA SAI NI A NHTOI HTA WA SARABYIN FRANCIS TSUN SHANA AI MUNGGA
“IN OLD AGE THEY WILL STILL BEAR FRUIT.” (PSALM 92:14-15)
“SHANHTE GAW ASAK KABA TEN DU HKRA ASI NAW SI NA MARA AI.” ( SHAKAWN KUNGDAWN GA 92:14-15 )
Shakawn kungdawn ga 92:14-15 hta “ Shanhte gaw asak kaba ten du hkra asi naw si na mara ai.” ngu ai Kabu gara ai Chyum mungga hpe Lahkawng lang ngu na Asak kaba sai, kaji kawoi ni a nhtoi hta shana shabra dat sai. Asak kaba sai ni gaw, du na ten a matu myit mada shara nau n nga sai ni re, ngu nna mungkan masha ni mu mada ma ai.
Masha law malawng gaw asak kaba wa na grai hkrit tsang ma ai. Ana ahkya kap la na grai tsang ai majaw asak kaba sai ni hpe koi kau ma ai. Nkau mi gaw, asak kaba sai ni gaw anhte hte hpa n seng ai, anhte yu lakawn na bungli n re, shanhte hpe yu lakawn ai rai yang, manghkang shalaw la ai sha re, nga nna myit la ma ai. Ndai myit masa gaw, “throw-away culture” “n ra jang kabai kau na ngu ai myit masa” nan rai nga ai. Lachyum gaw matsan ai ni, n-gun kya machyi hkrum loi ai ni hte anhte nga mu nga mai ai ni gaw kaga ga sha re. Shanhte a mayak manghkang gaw anhte hte hpa n seng ai, ngu ai myit masa rai nga ai. Chyum laika hta, Asak galu ai ngu ai gaw chyeju langai mi re, nga nna she tsun da nga ai. Asak kaba sai ni gaw koi kau na, shinggan de tawn kau na masha ni n rai ma ai hta n-ga, shanhte gaw Karai Kasang a shaman chyeju hte mai kaja ai lam madun ai ni rai ma ai. Asak kaba sai masha nga ai nta gaw shaman chyeju lu ai. Asak kaba sai ni hpe hkungga chye ai nta gaw shaman chyeju lu ai nta rai nga ai.
Asak kaba ai prat hpe anhte aloi sha n chye madat lu ai. Tinang hkum nan hkrum yu ai shaloi sha lachyum chye madat nga ai. Asak kaba ai prat gaw, aten galu langai mi lai mat wa ai hpang byin wa ai prat rai nga ai. Asak kaba wa na hpe kadai mung tau nau n hkyen lajang da ma ai. Raitim asak kaba mat sayang she akajawng sha dum chye la lu ai rai nga ai. Anhte a shinggyim hpawng gaw rawt galu kaba wa magang, asak kaba sai ni hpe hkungga manu shadan garum madi shadaw na malap kau magang rai nga ma ai. Asak kaba sai ni hpe yu gawn na hkam kaja dap hpe shagreng nga ma ai raitim, asak kaba wa ai prat hpe myit dik myit pyaw let shalai la lu na lamang hpa mung n lajang da ma ai. Dai lam a majaw du na ten hpe shalai la na myit lit li dum ma ai.
Grau myit ru hpa langai mi gaw tinang asak kaba wa sai kumla hpe makoi magap kau na matu hkum shan hpyi nyip wa ai myiman, lagaw lata ni hpe gumhpraw law law htum nna, ga-lajang, chywi lajang kau ai gaw grai li la ai lit langai mi rai nga ai. Asak kaba wa ai hpe makoi magap nna aten gang da lu ai raitim, jet ai apu asi gaw n lu jaw sai hpe dum ra ga ai.
Magam bungli hkring sa mat sai ni, asak kaba wa sai ni gaw, shanhte a n-gun atsam, ahkying aten ni hpe grai jai lang kau masai. Shanhte hpe shagwi shadut nna, n mai shangun sai. Shanhte a n-gun lagaw ni gaw yawm mat wa sai. Maga mi de machyi makaw mung shang wa nga sai. Dai ten hta, sut masa lam, arawng sadang lam nhkring n sa shachyut nna shingjawng hkat nga ai mungkan ga gaw asak kaba sai ni hpe “ nanhte gaw hpa akyu n rawng sai ngu ai ningmu hpe” madaw madun ya nga ai.
Dai aten hta asak kaba wa sai ni hpe myit lawm hkum lawm kyu hpyi ya ra ai gaw, (Psalm 71:9 ) “Ngai asak kaba ai ten hta, ngai hpe hkum kabai kau et, Nye a n-gun yawm mat wa ai ten hta ngai hpe hkum jahti da et.” Ngu ai chyum mungga hte kyu hpyi ya ra ai. Ndai chyum mungga gaw lam mi hku tsun ga nga jang, Madu Karai Kasang gaw, anhte a asak aprat tsang shagu hta anhte hte rau nga nga ai. Anhte a kara, hpraw mat hkra, mi na n-gun lagaw gawng kya du hkra, Madu Karai Kasang a nsa wenyi ngai hta asak hkrung nga ai. N kaja ai agung alau ginshan yaw ai lam ni hpe matut ninghkap awng dang lu na atsam ngai hpe jaw da nga ai lachyum re. Dai gaw Karai Kasang a chyeju nan rai nga ai. Madu hta kam shamyet ga ai rai yang, Madu hpe chyeju dum shakawn na lam galoi mung mu lu nga ai. Madu hta kam shamyet nga ga ai rai yang, asak kaba gawngkung wa ai ngu ai gaw shingra tara a majaw hkum hkrang gawng run wa ai sha rai nga ai. Kaja wa nga yang, asak galu hkra asak hkrung nga lu ai gaw chyeju kumhpa kaba nan rai nga ai.
Ndai lam ni a majaw, asak kaba wa nga ai ni, tinang a hkum hpe tutnawng makawp maga lanu lahku la ra ai. Galoi mung awng sharawng zet tsang ai hku nga shalai la ra ga ai. Wenyi lam hta mung Shani shagu akyu hpyi ai, Nawku daw jau ai magam hta shang lawm nna, Sacramentu hkam la mai nga ai. Ja chyum mungga ni hpe hti sumru yu ai, Karai Kasang hte ngwi pyaw simsa let nga ai zawn, nta masha ni hte mung simsa let kanawn mazum ai. Grau nna kashu ni hte apyaw angawn rai woi nga ai hku nna chyeju hkam la lu nga ai. Bai nna makau grup-yin e nga ai, matsan jam jau hkrum ai ni, machyi makaw hkrum ai ni hpe mung kaji gajaw sha rai tim garum la mai nga ai. Shani shagu ndai prat masa hku nga ai rai jang tinang chyu myit kaji garen na malai, nta masha hte makau grup-yin htingbu ni hpe kabu awng sharawng ai lam jaw ya nga ai. Shakawn kungdawn laika 52:10 hta, asak kaba sai ni gaw Madu Karai Kasang a nta hta tsit lali tsawm nga ai tsan lun hpun ni hte bung nga ai. Makau grup-yin htingbu ni a matu mung chyeju kumhpa tai ya lu nga ai. nga nna rawng nga ai.
Asak kaba wa ai prat hpe myit daw nna hkring mat na n mai nga ai, sadi dung kangka let hpawt ni hpa baw naw galaw na ngu ai hpe tau nau myit da ai prat she rai nga ai. Asak kaba sai ni gaw, ya nnan kaba wa ai pan na ma ni hpe tsawra myit madun ya ai magam hpe laksan gun hpai nga ma ai. Gasat gala laja lana lam hpe shingjawng nga ai ndai prat hta, dai masa hpe ninghkap kau nna, si mani ai tsawra myit hte asak hkrung nga sa lu ai ni gaw asak kaba sai ni sha rai nga ai. Dai majaw Wa Sarabyin hku nna asak kaba sai ni shakut shaja nga ga, nga nna n-gun jaw da nga ai.
Anhte a prat hta mungkan ga gaw, chyam dinglik yu hkrum ai ten rai nga ai. Sudan mungdan hta laja lana du daw sai hkaw hkrum ai. Dai Hpang ana zinli kaba hkrum ai. Dai hpang mungkan law law hta majan byin wa ai. Dai majan gaw ya aten Uropa dan de du shang wa nga sai. Masha law law si hkrum nga ai. Shinggyim masha yawng a shingbyi shara nta rai nga ai mungkan ga mung hten za ma wa sai.
Ndai mabyin ni hpe galai shai la lu na matu gaw, mai kaja ai de myit galai shai wa na ra ahkyak ai. Laknak n lang ai myit masin hte shinggyim masha yawng gaw kahpu kanau hkrai rai nga ai hpe hkap la chye ra ai. Kaji Kawoi tai ai ni gaw, shinggyim masha yawng kahpu kanau re ngu ai hpe aja awa shadum da ya na lit kaba nga ai. Kaji kawoi ni gaw shanhte prat tup kashu kasha ni hpe tsawra myit hte gawn lajang lai wa sai. Ya asak kaba sai ten hta shanhte gaw, si mani ai myit masa, shagrit shanem ai myit masa, pawn ba madi shadaw ai myit masa hte mungkan ga hpe matut pawn ba ra nga ai. Dai gaw mungkan ga hpe tinang ngam da ya lu ai chyeju khringhtawng rai nga ai. Ya aten hta majan a majaw hprawng hkawm nga ai ma kaji ni a matu myit dum akyu hpyi ya nga ga. Grau nna Ukraine, Afghanistan, Dingda Sudan, Myanmar mungdan ni a matu kyu hpyi ya ga. San Pra ai Yosep zawn matsan dum tsawra makawp maga chye ai ni tai nga ga.
Yak hkak jam jau hkrum ai buga na htawt wa ai ni hpe hkap tau la nna, simsa ai hte woi nga na gaw lit kaba nan rai nga ai. Anhte asak kaba sai ni galaw na bungli kaba gaw, akyu hpyi na, anhte a myit kraw kaw na pru ai ga hte kyu hpyi na, Chyum laika hta rawng ai Madu Karai Kasang a ga ni hte hkau chyap na aten rai nga sai. Anhte kam sham myit kaba hte akyu hpyi ai rai yang, machyi makaw hkrum ai ni hte rau myit hpawm let hpyi ai rai yang, masha ni a myit masin hpe galai shai ya lu nga ai. Anhte asak kaba sai ni gaw ra gadawn nga ai ni a matu akyu hpyi ya ai matsan dum lama ai myit garan jaw ya ai masha ni rai ra ga ai. Karai Kasang hpe tut nawng shakawn kungdawn ai ni rai ra ga ai.
Asak kaba sai kaji kawoi ni a poi nhtoi hpe nanhte a Jau ginwang shagu, dum nta mare lawk shagu hta galaw nna myit kaji garen nga ai kaji kawoi ni hpe kawan gatsan ya ga. Shanhte hpe sa du shakram ai, kumhpaw kumhpa jaw ya ai rai jang, shanhte myit n-gun lu nna asak hkrung nga ai prat hpe lachyum pru dum na ma ai. Tsawra matsan dum ai magam kaba mung rai nga ai.
Ya aten hta, myit kaji garen hkrum nga ai ni shalan shabran hkrum lu na matu, Majan gasat na matu tutnawng gunglau nga ai nat tsadan hpe dang kau lu na matu Nu Maria kaw garum akyu hpyi la ga.
Nanhte yawng a matu mung ngai akyu hpyi ya nga ai, ngai a matu mung akyu hpyi ya marit nga nna Wa Sarabyin Francis shana dat nga ai.
KAJI KAWOI NI HPYI NA AKYU HPYI GA
Madu Karai Kasang e, ngai hpe asak galu ai chyeju jaw ya ai majaw chyeju dum nngai.
Nang Madu kaw shamyet shanat nga ai ni hpe, awng dang mai kaja ai apu asi jaw ya rit.
Myitdaw myit hten ai lam, myit shut kam shut ai lam ni hpe mara dat ya rit.
Ngai a n-gun lagaw kya wa ai ten hta, ngai hpe hkum kau da et,
Du na ra ai ten ni hpe, myit mada kam hpa ai hte hkap la chye na garum ya rit.
Nang Madu shatsam da ai lit magam hpe shakawn kungdawn let hkap la lu na garum ya rit.
Ngai a kashu ni hte, ma kaji ni yawng hpe makawp maga lam shading ya lu na matu garum ya rit.
Wa Sarabyin Francis hte Nawku hpung ting hpe makawp maga ya rit.
Myit kaji garen tsinyam hkrum nga ai mungkan ga hpe hkye mawai la rit.
Anhte marai shagu ngwi pyaw simsa lam maga de sha hkawm sa na lam shading ya rit law.Amen.
——————————————————————————————————————————-
JI WOI NI A MATU KYU HPYI GA.
Htani htana prat shagu hpe up hkang nga ai Wa Karai e, Nang hpe shakawn kungdawn nga ga ai law. Aten ladaw shagu hta Nang Madu kaw shingbyi n-gun la nga ga ai. Anhte nta masha shada aten ladaw shagu, shara shagu shada myit hkrum myit ra na garum ya rit. Anhte a dum nta gaw Karai Kasang hpe chye chyang tsawra ai lam sharin ya ai jawng rai u ga. Shinggyim masha a san seng ai tsawra myit, nta masha shada hkungga manu shadan ai myit ni hpe sharin ya rit. Naw kaji ai ma ni gaw, dum nta masha ni a madi shadaw pawn ba ai hpe hkam la lu mu ga. Asak kaba sai ni mung nta masha ni hkungga madi shadaw ai hpe hkam la lu mu ga. Kaji kawoi ni gaw, anhte a hkringhtawng npawt ginru rai nga ma ai hte Hkristan laikyang kasi madun ya ai ni rai ma ai. Shanhte a makam masham kasi ni tatut sakse hkam lai wa sai ni a matu chyeju dum ga ai.
Anhte a Ji Woi ni hpe makawp maga ya rit Wa e. Shanhte hpe myit masin hkum hkrang hkam kaja ngwi pyaw simsa ai lam jaw ya rit. Shanhte hpe ngwi pyaw hkam kaja asak galu na shaman ya rit. Shanhte asak kaba wa ai ten hta, dum nta masha ni-manang ni hte alum ala rai nga pyaw lu na garum ya rit. Mungkan ga na asak htum mat wa ai shani mung, sumsing mungdan hta Nang Madu hte htani htana hkrum zup lu na shaman ya rit, ngu nna anhte a Madu Yesu Hkristu a mying hta hpyi nem ga ai law. Amen.


text:
April 5, 2018
Paska Ladaw Laban (2) 8th April 2018
“Hkrung rawt sai Madu hta kam sham ai”
Marai rai gaw nang hpe myi pat kau ya nna, na a shawng e nga ai ‘ hka pung ’ hta hka rawng n rawng san ai ngu ga. Lama mi nang galaw lu ai gaw hka pung de du hkra sa nna dai hta hka rawng n rawng chyam yu na. Dai hpe gaw mahkrum madup hte sharin la ai ngu ai.
Kaga langai mi nang di lu na gaw nlung kasha la nna dai hte kabai bang dat yu na. Hka pung hte hkra ai nsen na jang hka n rawng ai hpe nang chye nna, kapruk ai nsen na yang gaw hka rawng nga ai hpe chye lu na. Dai gaw sawn sumru nna machye machyang lu la ai lam rai nga ai. Masum ngu na lam langai mung nga ai. Dai gaw marai rai hpe yu shangun nna, hka rawng ai n rawng ai hpe bai tsun shangun na. Dai zawn re chye na ai gaw kam sham ai lam rai nga ai.
Mahkrum madup, sawn sumru yu ai lam hte kam sham ai lam gaw ndai prat hta machye machyang lu la na lam masum rai nga ai. Anhte gaw hkam sha lu ai mahkrum madup ni hta anhte myit hte sawn sumru yu ai hte, anhte a kraw salum hta kam sham ai hku nna sharin la Nga ai kun? Hpaji chye ai ni tawt sawn da ai hku rai yang anhte machye machyang a 80% hpe masha ni tsun tawn da ai lam hpe kam sham ai hku na sharin la lu ai da.
Anhte hta na masha loi mi sha mungkan de bu hkawm yu na re. Mungkan labau (World History) sharin ai shaloi, mungkan hta mungdan law law nga nna shanhte a shara ni, nga ai amyu sha ni a lam ni hpe mung chye la nga ai. Kaja wa sha du yu sai masha ni chyu sha mu yu sai lam ni, shanhte a nga sa lam, htunghkying ni hpe atsawm tsun dan lu ai. Shanhte a mahkrum madup hpe tsun dan ai shaloi, kam sham nna, dai mungdan ni hpe myit shingran mu lu nga ai. Shanhte tsun dan ai a majaw anhte mung du yu sai zawn rai hkam sha lu chye nga ai.
Anhte a makam masham machye machyang law malawng mung Chyoipra ai chyum laika anhte hpe tsun dan ai hta kam sham ai kaw na lu la ai. Chyum laika hta rawng ai masha ni Madu Yesu hte hkrum zup lu ai, shi a prat magam bungli hte shi sharin shaga ai hpe tsun dan ai.
Yesu si hkam ai hpang shi a sape ni gaw grai myit n pyaw ai, myit daw hten mat ai, hte hkrit gari nna makoi hprawng hkawm mat ai hpe bai myit yu ga. Raitim, Paska Poi manap hta shanhte hta lama mi byin wa sai. Nachying lak lai ai hku nna shanhte galai shai wa sai. Shanhte kaja wa nan kabu gara ngwi pyaw ai hte pru sa nna hkrung rawt sai Madu Yesu a lam tsun hkawm ma ai. Shanhte zingri zingrat sat kau na pyi n hkrit n tsang ai sha myit sharawng awng wa sai. Ndai ta latsup mi sha re ai masha ni a prat hte hpaw tsun ai lam gaw shinggyim labau hpe galai shai shangun sai. Ndai hpaji n sharin yu ai masha ni Yesu a bai hkrung rawt ai hpe masu hkawm ai ngu ga, shanhte hta na marai rai gaw, zingri na, sat kau na hkrit nna hpaw tsun dan kau na nhten.
Raitim, kadai mung dai zawn n-galaw ai. Hkung rawt sai Madu hpe sakse hkam ai lam gaw kachyi mi pyi myit ung ang ai lam, myit kaji ai lam n nga ai hta n-ga, grau grau she n–gun ja, atsam marai rawng ai hte hkaw tsun wa masai. Mau hpa lamik kumla galaw lu ai atsam pyi lu la ma ai. Kasa Htawma galaw ai zawn Yesu a garep hta layung anhte n hkra lu ai, Yesu a hkrung rawt ai hpe sape ni zawn n hkam sha lu ai rai tim, Chyoipra ai chyum laika a sakse hkam ai hpe kam sham lu nga ai.
Sawn sumru mai ai lam; Madu Yesu si mat ai hpang hte bai hkrung rawt ai hpang na sape ni a mahkrum madup hpe myit sumru yu ga. Ya aten ngai na prat gaw gara madang hta rai nga ai kun? Yesu si mat ai hpang na kun? (snr) bai hkrung rawt ai Paska hpang na kun?
Courtesy: Chyum Mungga Sasana Magam Dap


text:
Hugawng Lido lam, Jahtu Zup Sanpya mare hta dap jung tawn ai, Sanpya Pyi Thu Tsit hpyen dap hpe Wunpawng Mungdan Shanglawt Hpyendap KIA Dung (14) ni, dai hpawt August 11, manap hkying 3 ram a ten sa htim gap gasat wa ai hta, KIA magam gun 1 si nna, 1 hkala hkrum wa sai lam chye lu ai.
Pyi Thu Tsit a dap hte laja lana majan byin wa nna, dap kata hkra hten ai lam loi li sha nga ai raitim, tinang KIA maga dai zawn hkra machyi wa ai re lam, Sanpya mare masha langai ni tsun ai gaw,
“Dap shara hpe lu gasat zing la ai nga gaw nnga ai, anhte maga de na langai hkrat sum nna, langai hkala hkrum ai nga na ai, anhte maga na laknak kaba si ni hte gap bun ai majaw, Pyi Thu Tsit dap shara hten ai lam loi li nga ai nga na ai.”
Dai zawn gap gasat wa yang, Jahtu Zup Myen hpyen dap Hk.L.Y (297) dap na, lak nak kaba ni 20 lang jan gap garum bun wa ai majaw, si hkala hkrum ai rai nna, Sanpya mare mung shawa n ta de wa hkrat ai lam hpyen yen langai matut tsun wa ai.
“An hte hpyen yen dabang kata laknak si kaba wa hkrat ai, hpyen yen dabang kata na Wa lawng makau kaw langai wa hkrat nna, mare kata na n ta n kau hte laika sharin jawng ni hkan mung wa hkrat ai” nga KNG shiga dap de tsun dan wa ai re.
Dai hpawt manap gap gasat ngut ai hpang Pyi Thu Tsit maga de na Drone hte gayet da ai sumla hta KIA maga na hting nut mat wa ai ten si ai langai lawm nna, hkala hkrum ai langai mung lawm ai lam dai sumla hta mu lu ai re.
Pyi Thu Tsit dap maga na mung si sum ai lam ni nga ai nga, tsun taw ai rai tim, KNG na lak san san shateng lu ai lam n nga ai re.
Myen hpyen dap daru magam zing kau ai hpang, Jahtu Zup Min Zin Tant woi awn ai Pyi Thu Tsit dap shara hpe KIA kaw na 3 lang hta n-ga sa htim gap gasat nga ai re.
Hugawng Lido lam hta Sanpya mare hta dap jung shara jahkrat tawn ai Sam Hkyeng Min Zin Tant woi awn ai Pyi Thu Tsit hpyen hpung ni gaw, San Pya, Jahtu Zup, Kai Taw maw shara ni hta hpyen dap hpe ngang ngang kang kang dap shara jahkrat da nna, madang tsaw ai laknak ni hte shaman shakyang ai lam ni ding yang galaw nga ai re majaw, KIA kaw na sa htim gap gasat na yak hkak wa ai re lam ginra masha ni tsun ai.
Dai ginra hta majan byin ai majaw, dai hpawt manap gat seng hpaw ai lam ni mung n nga ai sha n ga, shinggan de masha pru hkawm ai lam mung n nga ai re hpe chye lu ai.


text:
December 20, 2017
SHANI SHAGU AKYU HPYI GA
Kawa. Kasha. Chyoi Pra ai Wenyi a mying ningsang hte Amen.
Madu A Akyu Hpyi Ga
Sumsing lamu na anhte a Wa e, Na a mying ningsang chyoi pra nga lit ga; Na a mungdan du wa ru ga; lamu tang hta Na a myit dik nga ai htc maren. ga ntsa e mung dik wa u ga.
Shani shanang anhte ra ai lusha dai ni anhte hpe jaw mi. Masha ni anhte hpe shut ai mara anhte raw kau ya ai zawn. anhte a mara hpe mung raw kau ya mi. Agung alau nga ai de anhte hpe n du shangun ai sha, n kaja ai lam hta na shaw la mi law. Amen.
Awe Maria
Awe Maria, chycju hte hpring nga ndai; Nang hte Karai Wa nga ai. Num mahkra hta nang a lu ndai; Na a hkritung na Kasha Yesu mung a lu nga ai.
Chyoi Pra ai Maria, Karai a Kanu, ya mung si na aten hta mung, anhte shut hpyit ai ni a matu akyu ara hpyi ya rit. Amen.
Shakawn kungdawn Ga
Kawa, Kasha. Chyoi Pra ai Wenyi kaw hkungga shakawn nga u ga.
Shawng npawt na hte maren, ya mung, htani htana hkungga shakawn nga u ga law. Amen.
Kasa Ni A Kam Sham Ai Ga
Mahkra dang chye ai, lamu hte ga hpe hpan da ai, Kawa Karai Kasang hpe ngai kam sham ai. Shi a Kasha Shingtai anhte a Madu Yesu Hkristu hpe mung kam sham nngai. Dai Hkristu gaw Chyoi Pra ai Wenyi a atsam hte Hkawnsek Maria hta na-um nasin rai nna shangai sai. Punsiu Pilatu a lak htak e yubak hkam sai; udang ntsa e si hkam nna lup kau sai.
Katsan ga de yu sa nhtawm. masum ya nhtoi hta si ai ni kaw na bai hkrung rawt sai. Sumsing lamu de lung wa nna mahkra dang chye ai Kawa Karai Kasang a hkra maga e hkaw dung nga ai. Si ai hte hkrung ai ni hpe jeyang dawdan na matu hpung shingkang hte Shi bai du sa na ra ai. Chyoi Pra ai Wenyi hpe mung ngai kam sham ai. Chyoi Pra ai Kahtawlik Nawku Hpung; Chyoi Pra ai ni yawng Hkristu hta jawm pawng nga ai; shut hpyit mara raw ya ai; masha na hkum hkrang bai hkrung rawt na ra ai; htani htana asak nga ai; ndai lam ni yawng hpe ngai kam sham ai law.
Mara Tawngban Ai Ga
Mahkra dang chye ai Karai Kasang hpe mung, nanhte hpe mung hpu nau ni e, ngai shut hpyit sai majaw hpyi nem nga ai. Nye a myit hte rai tim. n-gup hte rai tim, amu hte rai tim, ra ai bungli hpe n gawlaw ai hte rai tim, shut hpyit kau ni ai;
NYE A MARA. NYE A MARA. NYE A GRAI KABA AI MARA RAI SA.
Dai majaw, dinggrin hkawnsek rai nga ai Chyoi Pra ai Maria, Lamu Kasa ni, San Pra ai ni yawng mayawng hte, nanhte mung hpu nau ni e. nye a matu Madu Karai Kasang kaw hpyi garum ya marit law.
Myit Malai Ai Ga
Wa Karai Kasang e, shut hpyit ai wa ngai hpe matsan dum la rit. Ngai myit malai lu ni ai; ya kaw nna shut hpyit mara hpe koi yen kau lu na chyeju jaw ya rit.
Kam Sham Ai Ga
Dingman ai Karai Wa e, Nang gaw shut n chye masu n chye ai majaw, Nang tsun da ai mungga nga manga hpe ngai kam sham nngai. Na a Nawku Hpung sharin ya ai lam ni hpe mung ngai myit jung nna kam ai law.
Myit Mada Ai Ga
Karai Kasang e, Na a tara hpe ding ding man man lang na matu. ya ndai dinghta ga ntsa e ra ai chyeju ni Nang garum ya na hpe ngai kam hpa nga ai. Hpang de sumsing lamu e n htum n wai ngwi pyaw simsa mung jaw na ra ai hpe ngai myit mada nga ai rai.
Tsaw Ra Ai Ga
O tsaw ra ai Karai Wa e, nye myit masin n-gun mahkra hte Nang hpe tsaw ra nngai. Na a matu manang wa hpe mung, nye a hkum hte maren tsaw ra nngai law.
Madu a Lamu Kasa
N. Madu a Lamu Kasa Maria hpe ga shana sai;
S. Shi mahtang Chyoi Pra ai Wenyi a hpung dagu hte na-um nasin rai wa sai law. (Awe Maria)
N. Yu u, Madu a mayam jan ngai rai nga nngai:
S. Na a ga hte maren ngai hta byin wa u ga. (Awe Maria)
N. Mungga gaw masha tai wa sai.
S. Anhte hte rau a nga nga ai law. (Awe Maria)
N. Hkristu a ga ndat ni hpe anhte hkam ging wa na matu.
S.Karai a Chyoi Pra ai Kanu e, anhte a matu akyu ara hpyi ya rit law.
S.Karai a Chyoi Pra ai Kanu e, anhte a matu akyu ara hpyi ya rit law.
Wa Karai Kasang e, lamu kasa Maria hpe ga shana ai kaw nna Nsha Hkristu masha tai wa ai lam hpe anhte chye lu saga ai. Dai Hkristu yubak hkrum ai hte udang ntsa e si hkam ai a marang e. Shi bai hkrung rai ai hpung shingkang de anhte du lu na matu shani shagu ra ai chyeju jaw ya mi law. Anhte a Madu Hkristu a marang e hpyi nem nga ga ai.
Sumsing Lamu A Hkawhkam Jan
N. Sumsing lamu a Hkawhkam Jan e, kabu gara u law, alleluia.
S. Kaning rai nme law, nang ba ging sai Wa gaw, alleluia.
N. Shi tsun da sai hte maren. bai hkrung rawt sai, alleluia.
S. Karai Wa kaw anhte a matu akyu ara hpyi ya ril law, alleluia.
N. Kabu gara nna, awng sharawng rai u law, Mahkawn Maria e, alleluia.
S. Kaning rai nme law, Madu gaw gaja wa bai hkrung rawt wa sai, alleluia.
N. Nsha Yesu Hkristu anhte a Madu bai hkrung rawt ai hte mungkan ga hpe kabu shangun ai Wa Karai Kasang e, Nang hpe anhte hpyi nem ga ai law.
Shi a Kanu Hkawnsek Maria a marang e, n htum n wai kabu gara ai jaw ya rit law. Anhte a Madu Hkristu a marang e hpyi nem nga ga ai. Amen.
Yesu, Maria, Yosep
Yesu, Maria, Yosep, nye a nsa wenyi hte hkum hkrang hpe nanhte kaw ap ya nngai.
Yesu, Maria, Yosep, si na aten du jang, ngai hpe garum matsan dum la ma rit.
Yesu, Maria, Yosep, nanhte a la hpyen hta ngai angwiapyaw si wa lu u ga law.
Sin ai Lamu Kasa
Ngai hpc sin nga ai Lamu Kasa e, nang kaw ngai hpc matsan dum ai Karai Wa ap da sai. Ngai hpe myit shaleng ya rit. makawp maga la rit, up hkang la rit law.
Jahpawt Akyu Hpyi Ga
Madu Yesu e, Na Salum Ningsang ra ai hte maren byin wa u ga; dai ni na akyu hpyi ga ni hpe mung, amu bungli htc nni nkri yubak lam ni hpe mung, Maria a san pra ai Salum a marang e, Nang Madu kaw ngai ap ya nngai.
(Sumsing Lamu. Awe Maria, Kasa ni a Kam Sham ai Ga, Mara Tawngban ai, Kam Sham ai, Myit malui ai, Tsaw ra ai hte Sin ai Lamu Kasa akyu hpyi ga hpe tsun mai ai)
Shana Akyu Hpyi Ga
Wa Karai Kasang e, Nang hpe ngai nawku ai hte. nye a masin salum mahkra hte Nang hpe tsaw ra nngai.
Ngai hpe hpan da sai hte Hkristu a sape shatai da sai rai nna, dai ni tup bau sin da ai majaw, chyeju htang jaw nngai.
Dai na e, agung alau hte n kaja ai hta na ngai hpe maga la rit; dingnyawm dagup hpyi ncm nga ai law.
Nye a matu chyu sha n rai; Na a Nawku Hpung. Sarabyin. Saradaw. Jau ni a matu mung; jinghku jingyu ni a matu mung hpyi nga ai; shanhte ra ai hte maren garutn ya u law; anhte a Madu Hkristu a marang c hpyi ncm nga ga ai. Amen.


text:
December 1, 2018
Hpaw hpang ai
Ningbaw : Madu e, nye a n’ten hpaw ya e.
Shawa : Shaloi, nye a n-gup nang hpe shakawn na nngai.
Saw Shaga ga
Rau: Du sa na ra ai Hkawhkam wa, Madu Karai Kasang hpe nawku nga ga.
Daini, ngu nna, naw tsun lu ai laman hte hta, shani shagu shada da shadum jahprang nga mu (Heb.3:13)
Shakawn Kungdawn (94) (95)
Sa marit, Madu hpe kabu gara let shakawn ga; anhte hpe hkye hkrang la ai Madu hpe shagrau ga.
Chyeju dum let, Shi a man e anhte sit shang ga, Mahkawn mangoi let Shi hpe kabu gara shakawn ga.
Karai Kasang gaw mahkra dang chye ai Madu, Karai ni a Karai, grau htum ai Wa rai nga ai.
Mungkan ga a sung htum ai lam, Shi a rai nga ai. Shi galaw ai nammukdara, Shi hte seng nga ai.
Hkarang ga hpe mung Shi gyin shachyaw da nu ai.
Sit shang wa marit, lahput hput di let, Anhte hpe hpan da ai Karai a man e dingyawm dagup nga ga;
Shi gaw, anhte a Karai Kasang rai nga ai hte, anhte mung Shi a lata hte woi la hkrum ai,
Shi a u dat na sagu hpung rai nga ga ai.
Dai majaw, daini Shi a nsen madat la mu! Moi, dai nhtoi hta Maribah makau hte,
Massah zaibru jang na zawn nanhte a myit masin hpe hkum shaja mu.
Dai yang e, nanhte a nji nwoi ni ngai hpe dinglik yu mi ai. Mali shi ning tup ndai amyu a matu myit ba ni ai;
Dai majaw; “shanhte a myit masin dam mat sai hte, nye a lam n chye ma ai ngu ni ai.”
Dai rai nna, “ngai nga nga ai shara hta shanhte n shang lu mu ga” nga nna masin pawt ai hte dagam ni ai.
Kawa, Kasha, Chyoi Pra ai Wenyi kaw hkungga shakawn nga u ga.
Shawng ningpawt na hte maren, ya mung htani htana hkungga shakawn nga u ga law. Amen.
Mahkawn mangoi
Rau (1) (Antiphon)
Du sa ladaw: Dai nhtoi hta, dai bum ntsa dwi mu ai tsabyi ntsin lwi na ra ai. Kawng ni hta mung nga chyu hte lagat ntsin lwi na ra ai.
Shakawn kungdawn (63:1-9)
Dai wa gaw, nsin a amu bungli ni hpe tawn kau nna, Karai Kasang hpe ala nga u-ga.
Na a atsam hte hpung shingkang mu lu n ga, Dai chyoi pra ai nta hta e ngai nang hpe mada nga nngai.
Na a chyeju gaw asak hta grau hpu nga ai, Nye a n-gup nang hpe shakawn na ra ai.
Naw hkrung nga yang, ngai nang hpe sha-a na nngai. Na a amying hte nye a lata hpe ngai sharawt na nngai.
Nye a yup-ku hta e nang hpe dum nna, Shana na ladaw hta e nang hpe myit nga yang,
Nye a myit masin sau ai, hpum ai hte hkru kat wa nna, Kabu gara ai nten hte nye a n gup nang hpe shakawn nga ai.
Ngai hpe garum ai wa nang rai nga ndai: Na a singkaw a shingnip hta e ngai awng nga nngai
Nye a myit masin nang hpe hkan kanan nga nna, Na a hkra lata ngai hpe shadaw ya nga ai.
Nye a asak hpe jahten na tam ai ni chyawm gaw, Ga sung htum ai shara de shang na ma ai.
Kawa, Kasha, Chyoi pra ai Wenyi kaw hkungga shakawn nga u ga.
Shawng npawt na hte maren, ya mung, htani htana hkungga shakawn nga u ga law.
Du sa ladaw: Dai nhtoi hta, dai bum ntsa e dwi mu ai tsabyi ntsin lwi na ra ai. Kawng ni hta mung nga chyu hte lagat ntsin lwi na ra ai.
Du sa ladaw (Rau. 2): Madu Karai Kasang du sa nna up hkang nga ai rai nna, Bum ni hte kawng ni gaw nang hpe mahkawn mangoi na mara ai. Nam maling na hpun kawa ni yawng ta lahpawk dum na mara ai. Alleluia.
(Canticle) Daniela 3:57-88, 56
Karai Kasang a shangun ma anhte yawng, Karai Kasang hpe shakawn kungdawn ga. (Shingran. 19:5)
Oh Madu a amu nlang hte, Madu hpe shagrau mu, Shi a hpung shingkang tsaw htum nga u-ga hte,
htani htana shakawn kungdawn a nga nga u-ga law. Madu a lamu kasa ni e, Madu hpe shagrau mu,
Shi a hpung shingkang tsaw htum nga u-ga hte, htani htana shakawn kungdawn a nga nga u-ga law.
Lamu hta nga nga ai nanhte nlang mung, Madu hpe shagrau mu. Summwi ni hte lamu lahta tang nanhte mung,
Madu hpe shagrau mu. Madu a hpyen hpung, nanhte mung Madu hpe shagrau mu.
Shi a hpung shingkang tsaw htum nga u-ga hte, htani htana shakawn kungdawn a nga nga u-ga law.
Jan hte shagan, nanhte mung Madu hpe shagrau mu. Lamu na shagan ni, nanhte mung Madu hpe shagrau mu.
Lamu marang hte marang ningzam, nanhte mung Madu hpe shagrau mu.
Shi a hpung shingkang tsaw htum nga u-ga hte, htani htana shakawn kungdawn a nga nga u-ga law.
Katsi bungli hte nbung, nanhte mung Madu hpe shagrau mu. Wan hte kahtet ai hpan, nanhte mung
Madu hpe shagrau mu. Katsi ai hte kahtet ai hpan, nanhte mung Madu hpe shagrau mu.
Shi a hpung shingkang tsaw htum nga u-ga hte, htani htana shakawn kungdawn a nga nga u-ga law.
Marang ningzam hte numri ni, nanhte mung Madu hpe shagrau mu.
Katsi lagyi ai ni, nanhte mung Madu hpe shagrau mu. Katsi lagyi ai hte hkyen ni, Nanhte mung
Madu hpe shagrau mu. Shi a hpung shingkang tsaw htum nga u-ga hte, htani htana shakawn kungdawn
a nga nga u-ga law. Shani hte shana nsin, nanhte mung Madu hpe shagrau mu.
Nsin hte nhtoi, nanhte mung Madu hpe shagrau mu. Myihprap hte summwi, nanhte mung Madu hpe shagrau mu.
Shi a hpung shingkang tsaw htum nga u-ga hte; htani htana shakawn kungdawn a nga nga u-ga law.
Lamu ga gaw, Madu hpe shagrau u-ga. Shi a hpung shingkang tsaw htum nga u-ga hte, htani htana shakawn kungdawn a nga nga u-ga law. Bum ni hte kawng ni, nanhte mung Madu hpe shagrau mu.
Ga ningtsa e tu nga ai hpun kawa yawng, nanhte mung Madu hpe shagrau mu.
Hka hpawk hka shi, nanhte mung Madu hpe shagrau mu. Shi a hpung shingkang tsaw htum nga u-ga hte,
htani htana shakawn kungdawn a nga nga u-ga law.
Hka nu hte panglai, nanhte mung Madu hpe shagrau mu. Panglai kaw rawng ai asak hkrung ai baw shagu,
nanhte mung Madu hpe shagrau mu. Lamu ningtsa e nga ai ntsa malen u ni, nanhte mung Madu hpe shagrau mu.
Zai ai du sat du myeng mahkra, nanhte mung Madu hpe shagrau mu. Shi a hpung shingkang tsaw htum nga u-ga hte, htani htana shakawn kungdawn a nga nga u-ga law.
Shinggyim masha yawng hte e, Madu hpe shagrau mu. Shi a hpung shingkang tsaw htum nga u-ga hte,
htani htana shakawn kungdawn a nga nga u-ga law.
Israela masha ni e, Madu hpe shagrau mu. Hkyinjawng ni e, nanhte mung Madu hpe shagrau mu.
Madu a shangun ma ni, nanhte mung Madu hpe shagrau mu. Shi a hpung shingkang tsaw htum nga u-ga hte,
htani htana shakawn kungdawn a nga nga u-ga law. Dinghpring dingman ai ni a masin salum hte
wenyi ni e, nanhte mung Madu hpe shagrau mu. Sumnung ai hte chyoi pra ai salum ni, nanhte mung Madu hpe shagrau mu.
Ananias, azarias, Mizael, Madu hpe shagrau mu. Shi a hpung shingkang tsaw htum nga u-ga hte, htani htana shakawn kungdawn a nga nga u-ga law.
Kawa, Kasha, Chyoi Pra ai Wenyi hpe shakawn kungdawn mu. Shi a hpung shingkang tsaw htum nga u-ga hte, htani htana shakawn kungdawn a nga nga u-ga law.
Madu e, Lamu mungdan hta shagrau sha-a nga u-ga law, Shi a hpung shingkang tsaw htum nga u-ga hte,
htani htana shakawn kungdawn a nga nga u-ga law.
Du sa ladaw: Madu Karai Kasang du sa nna uphkang nga ai rai nna, Bum ni hte kawng ni gaw nang hpe mahkawn mangoi na mara ai. Nam maling na hpun kawa ni, yawng ta lahpawk dum na mara ai. Alleluia.
Du sa ladaw (Rau. 3): Yu mu, grau htum ai myihtoi langai mi paw pru ai rai nna, shi gaw Yerusalem mare hpe nnan gram lajang na ra ai. Alleluia.
Shakawn kungdawn (149)
Karai Kasang a amyu rai nga ai Nawku Hpung masha ni gaw, nanhte a Hkawhkam Hkristu hta kabu awng nga na ra ai law. (San Hesychius)
Madu hpe mahkawn ga nnan hte mahkawn mu; Chyoi pra ai ni a hpawng hta e,
Shi hpe shakawn kungdawn ai ga, mahkawn mu. Israela gaw shi a Hpan Wa Ningsang hta kabu nga nna,
Ziun a kashu kasha ni shanhte a Hkawhkam hta, sharawng awng nga mu ga.
Shi a amying ningsang hpe ka manawt let, Shup sheng hte tingse dum ai hte, Shakawn nga mu ga.
Kaning rai nme law, Karai Kasang gaw Shi a amyu hta, awng nga ai rai nna,
Myit gyip nga ai ni hpe hkye hkrang la ai chyeju hte, mawn sumli mu ai.
Chyoi pra ai ni gaw hpung shingkang hta, sharawng awng nga mu ga
Shanhte a yup-ku ni hta mung, kabu gara let jahtau nga mu ga law.
Masha amyu ni hpe bai tai nna, Amyu baw ni hpe ari jaw na hte, Shanhte a hkawhkam ni hpe
hkang hkyi hkyang hte, Shanhte a arawng lu ai ni hpe hpri sumri hte gyit nna, Ka da nga ai the
maren, Shanhte hpe tara dara mu ga, Karai Wa a matu shanhte a n-gup hta; Mahkawn ga kaba
rawng nga nna, Shanhte a lata hta nshan lahkawng dai ai nhtu lang nga mu ga;
Dai gaw chyoi pra ai ni mahkra a matu, Hpung shingkang rai nga malu ai law.
Kawa, Kasha, Chyoi pra ai Wenyi kaw hkungga shakawn nga u ga.
Shawng npawt na hte maren, ya mung, htani htaKana hkungga shakawn nga u ga law.
Du sa ladaw: Yu mu, grau htum ai myihtoi langai mi paw pru ai rai nna, shi gaw Yerusalem mare hpe nnan gram lajang na ra ai. Alleluia.
Chyum mungga Roma 13: 11-12
Dai hta kaga, ndai aten hpe nanhte chye nga myit dai majaw, nanhte a yup hprang wa na ahkying ya e pyi rai ra ai; kaning rai nme law, shawng nnan kam sham saga ai hta, dai hkye hkrang la ai gaw ya e nan anhte hte grau nna ni wa sai. Shana ahkying lai magang wa ra ai. Dai re majaw, nsin hte seng ai bungli hpe anhte raw sharun kau nna, nhtoi a hpyen hking hpe dagraw nga ga.
Shagrau aw law ga ( Benedictus ant.)
S : Ahkrung nga ai Karai a Kasha Hkristu e, anhte hpe matsan dum rit.
N : Madu gaw Mungkan ga de du sa ra ai. (S)
N : Kawa, Kasha, Chyoi pra ai wenyi kaw hkungga shakawn nga u ga. (S)
Shakawn mahkawn gadun (Short responsory)
Laban (1): Maria e, hkum hkrit et. Chyoi pra ai wenyi gaw na a ntsa de du sa na ra ai. Kaning rai nme law, na a hkritung hta Karai a Kasha na-um na sin rai na ra ai. Alleluia.
(Zahkri a mahkawn ga) Luka 1:68-79
Dai Madu, Israela Karai Kasang gaw, A nga u-ga; Shi a amyu sha ni hpe gawan na, yu sa nna,
shanhte hpe hkye la wu ai.
Moi na chyoi pra ai ni rai nga ai. Myithtoi ni a n-gup hku nna, ga shaka tawn da sai hte maren;
Dawi a aru arat ni kaw nna, n-gun lagaw rawng ai, hkye la Madu hpe sharawt dat ya sai.
Madu gaw, n dawng n yawt ai hpyen ni a lata kaw nna, Anhte hpe shalawt ya na ru ai.
Dai rai nna, Shi a tsawra ai myit, ji wa ni hta dik wa sai hte, Shi a ga shaka hpe galoi mung dum nga na ra ai.
Shi gaw, anhte a Wa Abraham hpe Hkrit hpa lam hta na lawt lu na lam,
hpyen ni a lata hta na Hkrang shaw la na lam, jaw ya na matu ga shaka da sai.
Shing rai, Shi a man e anhte a prat tup, chyoi pra ai hte, ding hpring ai hku daw jau lu na ga ai.
Ma e, nang mung, Tsaw Htum ai Wa a myihtoi ngu hkam la na rin dai.
Shi a lam lajang shachyip na matu, Madu a shawng e, nang sa ra ndai.
Dai gaw, Shi a amyu masha ni hpe, tsaw htum ai shara kaw nna,
jahpawt manap nhtoi zawn sa du gawan ai hte, Karai Kasang a myit masin salum kaw nna,
tsawra matsan dum ai lam hte shanhte a shut hpyit mara ni hpe
raw kau ya ai hku nna shadan shaleng ya ai, hkye hkrang la ai lam rai nga ai.
Shi gaw, nsin hta rawng ai ni hte si ai shingnip hta nga nga ai ni hpe
nhtoi jaw ya nna, ngwi pyaw ai de anhte hpe lam shading ya na ra ai.
Kawa, Kasha, Chyoi pra ai Wenyi kaw hkungga shakawn nga u ga.
Shawng npawt na hte maren, ya mung htani htana hkungga shakawn nga u ga law.
Shawa akyu hpyi ga (Intercessions)
Laban (1 & 3)
N : Wa e, nang anhte hpe na a kasha du sa na lam myit mada ala nga na matu chyeju jaw ya ndai.
S : Madu a tsawra matsan myit anhte hpe jaw ya rit.
N : Madu e, anhte hpe asak jaw ya rit. Madu bai du wa ai aten du hkra, a maja nga ai shangun ma ni anhte rai nga u ga. (S)
N : Myit mada lam kaba hte ala nga ai ni hpang de, na a kasha hpe shangun dat ya rit, Nang Madu hpe hkan tam ai ni kadai mung, kaman li la n rai u ga. (S)
N : Anhte a magam bungli hte anhte hpe shaman ya rit. Na a Kasha hpung shingkang hte bai du sa ai. Hpang jahtum nhtoi du hkra, anhte hpe kam sham lam jaw ya rit. (S)
N : Wa e, anhte a prat hta chyoi pra ai wenyi anga nga ai majaw, nang hpe chyeju dum shakawn nga ga ai. Dai chyoi pra wenyi gaw num la n-gin hka ai sha, masha yawng mayawng hpe Madu a Kabu gara shiga hte yaw masing lam hpe gun hpai ai ni shabyin shatai ya nga ndai. (S)
Laban (2 & 4)
N : Anhte yup pyaw nga ai kaw na dum hprang na aten rai sai. Hkye hkrang la ai lam anhte kaw du magang ra ai hpe anhte kam sham ga ai.
S : Madu a tsawra matsan myit anhte hpe jaw ya rit.
N : Ninghtoi a kawa e, anhte nang hpe shakawn ga ai. Hkristu du sa na nhtoi du magang ra ai. Daini anhte hkam la ai Chyoi Pra Hkum a marang e myit mada lam hte kabu gara lam jaw ya rit. (S)
N : Daini na kabu gara shiga hte maren, na a kasha du sa na lam anhte hpe shana ya ai. Na a mungga hku nna anhte a myit masin kraw lawang ni hpe jasu ya rit. (S)
N : Na a kasha a Hkum hte Sai hpe hkam la ai a marang e, na a tsawra myit hku nna anhte hpe shachyoi shapra la ya rit. (S)
N : Myit hkrum lam langai sha hte simsa lam hpe anhte gaw gap lu u ga. Hkristu du sa ai aten du hkra anhte a sak prat hpe rau jawm gaw gap lu u ga. (S)
Madu a akyu hpyi ga
Hpang jahtum akyu hpyi ga (Concluding prayer)
Laban (1): Mahkra dang chye ai Wa Karai Kasang e, Madu Hkristu bai du sa ai shaloi, na a chyeju hte anhte hkam la lu sai mai kaja ai akyu ara a apu asi ni hpe lang let, nang hpe hkap tau lu na ahkang jaw ya rit. Anhte hpe San Pra ai ni a wuhpung hta hkap la nna Sumsing lamu mungdan de woi wa na matu, htani htana ahkrung nga nna up hkang nga ai, anhte a Madu Hkristu a marang e, hpyi nem nga ga ai.
Shaman ai ga:
Mahkra dang chye nna, hpung shingkang arawng sadang hte hpring nga ai Wa Karai Kasang gaw, anhte hpe matsan dum let, shut hpyit mara raw dat ya nna, htani htana asak de woi wa mi ga law.
S: Amen.
N : Madu Karai Kasang Wa hpe shakawn kungdawn nga ga law.
S : Karai Kasang hpe chyeju dum nga ga ai.


text:
Laban Shani Na Mungga - Pranwan Ladaw (26), C, 2022 Lu lu ai lam gaw dingbai dingna jaw chye ai
Lu lu ai lam gaw dingbai dingna jaw chye ai
Hkristu hta tsaw ra ai nu wa hpu nau ni e, ndai laban gaw Pranwan Ladaw hta (26) ngu na laban rai nga ai.
Sutgan arung arung arai hpe n tara ai hku madu la ai gaw tinang hkum hpe jahten la ai tai nga ai.
Hkristan ni gaw mungkan sutgan lu su ai lam hta grau ai wenyi sutgan lu su na hpe madung da shakut ra ai.
Lu su sutgan hpe tara ai hku n jai lang yang shinggyim wuhpung wuhpawng hpe jahten ai tai na